Phelippes, marquis de Hochberg, conte de Neufchastel, seigneur de Rupthelin, de Sainct George, Saincte Croix et d’Espoisse, mareschal de Bourgogne, à tous ceulx qui ces présentes lectres verront, salut. Savoir faisons que veues par nous les lectres d’affranchissement de mainmorte et servitute, faictes, données, passées et octroyées, en date du XXe jour d’avril après Pasques mil IIIIc IIIIxx et quatre, aux manans et habitans de Chevigny et Charentois, par messire Thibault du Plessis, chevalier, seigneur desdiz lieux, pour par lesdiz chevalier et habitans, ses hommes et leurs postéritez, nez et à naistre et que d’eulx auront cause par lignye, joyr du contenu esdictes lectres d’affranchissement actachées à noz dictes présentes. Requérans lesdiz chevalier et habitans sur ce noz lectres de consentement, comme seigneur féodal desdictes seignories de Chevigny et Charantoys, à cause dudit Epoisse. Ainsi est que pour l’amour que nous avons audit chevalier et aux syens, aussi ausdiz habitans, et pour les plaisirs, services et bienfaiz qu’ilz nous ont faiz et espérons qu’ilz feront. Consentons ausdictes lettres d’affranchissement en tant que à nous est, sauf nostre droit et l’autruy, le tout selon le contenu en icelles lectres d’affranchissement. Donné à Chalon le XXIIIIe jour d’aoust l’an mil IIIIc quatre vingt et neuf. Ainsi signé de Hochberg, et du sécretaire. Par monseigneur le Marquis, mareschal de Bourgongne, le seigneur de Poilly, le chastellain d’Espoisse et autres présens. RAVIET.